**ΟΜΙΛΟΣ ΚΥΝΟΦΙΛΩΝ ΑΓΓΛΙΚΩΝ ΔΕΙΚΤΩΝ ΕΛΛΑΔΟΣ**

**ΣΠΥΡΟΥ ΠΑΤΣΗ 5 – 104 41 ΑΘΗΝΑ ΤΗΛ. & FAX 2105226522**

**ΠΡΟΤΑΣΕΙΣ ΕΠΙ ΤΟΥ ΣΧΕΔΙΟΥ ΝΟΜΟΥ «** ΝΕΟ ΠΛΑΙΣΙΟ ΓΙΑ ΤΗΝ ΕΥΖΩΙΑ ΤΩΝ ΖΩΩΝ ΣΥΝΤΡΟΦΙΑΣ - ΠΡΟΓΡΑΜΜΑ ΑΡΓΟΣ»

ΗΜΕΡ: 02.03.2021

ΑΡ. ΠΡΩΤ.: 031.2021

Σας ευχαριστούμε για την ευκαιρία που μας δίνετε να παρουσιάσουμε τις θέσεις του Ομίλου Κυνόφιλων Αγγλικών Δεικτών Ελλάδος σχετικά με το ΣΧΕΔΙΟ ΝΟΜΟΥ "ΝΕΟ ΠΛΑΙΣΙΟ ΓΙΑ ΤΗΝ ΕΥΖΩΙΑ ΤΩΝ ΖΩΩΝ ΣΥΝΤΡΟΦΙΑΣ - ΠΡΟΓΡΑΜΜΑ ΑΡΓΟΣ», του οποίου το αυτούσιο κείμενο δεν έχουμε από επίσημους θεσμούς μεν, αλλά δημοσιεύθηκε σε κάποιες δημόσιες σελίδες και οι οποίες είναι οι εξής:

1. Όσον αφορά στο Άρθρο 1, Ορισμοί ιγ) Ερασιτέχνης εκτροφέας, που αναφέρει ότι «Ερασιτεχνική εκτροφή/αναπαραγωγή θεωρείται η πραγματοποίηση "μέχρι μίας γέννας (τοκετού) ανά έτος, από έως δύο θηλυκούς σκύλους ιδιοκτησίας του ίδιου προσώπου» προτείνουμε την διευκρίνιση ότι ο ερασιτέχνης εκτροφέας θα έχει το δικαίωμα πραγματοποίησης έως δύο γεννών ανά έτος από δύο διαφορετικούς θηλυκούς σκύλους ιδιοκτησίας του, ενώ ο αριθμός των θηλυκών σκύλων που θα έχει το δικαίωμα να έχει στην κατοχή του θα είναι ελεύθερος.
2. Στο *Άρθρο 4 - Υποχρεώσεις ιδιοκτήτη δεσποζόμενου ζώου συντροφιάς*, το οποίο ρητά προβλέπει στις υποχρεώσεις του ιδιοκτήτη την υποχρέωση να στειρώσει το δεσποζόμενο ζώο του, με την εξαίρεση των επαγγελματιών και των ερασιτεχνών εκτροφέων και των ιδιοκτητών ζώων που θέλουν να αναπαράγουν μία και μόνη φορά σε όλη τη ζωή του το ζώο του, προτείνουμε την εξαίρεση από την υποχρεωτική στείρωση όλων των σκύλων που διαθέτουν Γενεαλογικό Χάρτη, ο οποίος έχει εκδοθεί είτε από τον Κυνολογικό Όμιλο Ελλάδος είτε από οποιονδήποτε Όμιλο χώρας, που είναι αναγνωρισμένος από την Διεθνή Κυνολογική Ομοσπονδία ή έχει συνάψει διμερείς σχέσεις με αυτήν, ιδίως των κυνηγετικών, αφού οι στειρωμένοι σκύλοι αποδεδειγμένα χάνουν την εργασιακή τους ικανότητα και λόγω της αλλαγής της ψυχοσύνθεσής, αλλά και του μεταβολισμού τους. Επίσης θέλουμε να τονίσουμε ότι δεν μπορεί να αποκλειστεί η πιθανότητα σε μία γέννα ενός θηλυκού σκύλου να συμβούν δυσμενή απρόοπτα και να μην μπορέσει να αποκτήσει τελικά κανένα απόγονο. Τέλος ας σκεφθούμε ότι, εάν κάποιος ιδιώτης θελήσει να γίνει ερασιτέχνης εκτροφέας, αλλά έχει ήδη πραγματοποιήσει γέννα με τον θηλυκό του σκύλο και έχει προηγουμένως υποχρεωθεί να τον στειρώσει, δεν έχει πλέον την δυνατότητα να προχωρήσει σε αυτή την διαδικασία με αυτόν τον σκύλο, ανεξαρτήτως της γενετικής του αξίας.
3. Στο *Άρθρο 2 – Αρμόδιες Αρχές, παρ. 7* όπου ορίζεται ότι «Αρμόδιος Φορέας Αδειοδότησης των ερασιτεχνών εκτροφέων και των ιδιοκτητών ζώων συντροφιάς που θέλουν να αναπαράξουν το ζώο τους μία φορά σε όλη τη ζωή τους, ορίζεται, με Απόφαση του Υπουργού Εσωτερικών, τριμελής Επιτροπή, με τους αναπληρωτές της, που αποτελείται από έναν εκπρόσωπο του Πανελλήνιου Κτηνιατρικού Συλλόγου, έναν εκπρόσωπο Σωματείου που αποδεδειγμένα στους σκοπούς τους προάγει την ερασιτεχνική εκτροφή και έναν υπάλληλο Ο.Τ.Α.» προτείνουμε ο εκπρόσωπος του Σωματείου να είναι ο εκπρόσωπος του Κυνολογικού Ομίλου Ελλάδος, το Σωματείο που αποδεδειγμένα και για 36 χρόνια υπηρετεί την Ελληνική ερασιτεχνική εκτροφή. Θα θέλαμε να τονίσουμε ότι θεωρούμε τελείως αντιδημοκρατικό να απαιτείται ειδική άδεια για να πραγματοποιήσει μια γέννα με τον σκύλο του ο ιδιώτης, αφού αυτό το στοιχείο μπορεί να ελεγχθεί ανά πάσα στιγμή από το εθνικό μητρώο ζώων το οποίο προβλέπεται στο παρόν νομοσχέδιο.

Ο Όμιλός μας εδώ και 30 χρόνια πραγματοποιεί κυνοφιλικές εκδηλώσεις σε όλη την Ελλάδα και έχει εκπροσωπήσει αυτή επάξια φέρνοντας πολλές διακρίσεις με Εθνικές Ομάδες σε Πανευρωπαϊκά Πρωταθλήματα.

Ελπίζουμε ότι οι παρατηρήσεις αυτές θα τύχουν της προσοχής των νομοθετών και ότι ο νέος Νόμος δεν θα οδηγήσει σε ένα πισωγύρισμα της δουλειάς τόσων χρόνων πάνω στις ράτσες του Πόιντερ και του Σέττερ, αλλά και ούτε μέσω της φορολόγησης και των προστίμων σε ένα κυκεώνα εγκατάλειψης αδέσποτων υπό τον φόβο του απλού ιδιοκτήτη για μια επικείμενη μεγάλη οικονομική επιβάρυνση από τον ένα ή περισσότερους σκύλους που μπορεί να έχει αυτή την στιγμή. Λάβετε υπόψιν σας τις οικονομικές απώλειες για το κράτος όταν μειωθούν οι δεσποζόμενοι σκύλο καθώς υπάρχουν πολλά επαγγέλματα που στηρίζουν την οικονομία. Ευελπιστούμε ότι αν και δεν είχατε ζητήσει τη γνώμη για το προσχέδιο νόμου, να μας καλέσετε να σας προτείνουμε τις θέσεις μας αλλά και να σας λύσουμε κάθε απορία ώστε να υλοποιηθεί ένα βιώσιμο νομοσχέδιο για τους αγαπημένους μας συντρόφους.

Ο Πρόεδρος ο Γεν. Γραμματέας

Δημήτρης Γκουζούνας Ηλίας Γιανναράς